ทีเอ็มบีหนุนเอสเอ็มอีผ่านส.อ.ท.
ธนาคารทหารไทย สนับสนุนสินเชื่อให้เอสเอ็มอีที่เป็นสมาชิก สภาอุตฯ ไม่จำกัดวงเงิน ดอกเบี้ยต่ำกว่าปกติ 0.25-0.5%
7 ก.ค. 2558

ธนาคารทหารไทย สนับสนุนสินเชื่อให้เอสเอ็มอีที่เป็นสมาชิก สภาอุตฯ ไม่จำกัดวงเงิน ดอกเบี้ยต่ำกว่าปกติ 0.25-0.5% 
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย เปิดเผยว่า ได้ลงนามความร่วมมือกับสภาอุตสาหกรรมแห่งประเทศไทย (ส.อ.ท.)  ในโครงการสนับสนุนและพัฒนาผู้ประกอบการเอสเอ็มอีภาคอุตสาหกรรมการผลิต ปี 2558 ซึ่งเป็นช่องทางให้ธุรกิจเอสเอ็มอีที่เป็นสมาชิก ส.อ.ท. ที่มีทั้งหมดประมาณ 7,000-8,000 ราย เข้าถึงแหล่งเงินทุนเพื่อเสริมสภาพคล่องให้ธุรกิจได้
ทั้งนี้ ทาง ส.อ.ท. จะเป็นผู้รวบรวมสมาชิกเอสเอ็มอี ที่ต้องการบริการทางการเงิน ส่งมาให้ธนาคารทหารไทย ซึ่งคาดว่า ในปีแรกจะมีเอสเอ็มอีเข้าร่วมโครงการนี้ประมาณ 1,000 ราย โดยการให้สินเชื่อไม่ได้มีการจำกัดวงเงิน แต่คาดว่าจะมีการขอสินเชื่อเฉลี่ย 10-50 ล้านบาทต่อราย ส่วนอัตราดอกเบี้ยถูกกว่าปกติ 0.25-0.5% พร้อมทั้งจะยกเว้นค่าธรรมเนียมอื่นๆ เช่น ค่าธรรมเนียมการประเมินธุรกิจ 
"ธุรกิจเอสเอ็มอีค่อนข้างเหนื่อยมาตั้งแต่ปีที่แล้ว จากผลกระทบทางการเมือง และเข้าถึงแหล่งเงินทุนลำบาก ซึ่งโครงการนี้เป็นการสนับสนุนการเข้าถึงแหล่งทุน  เพิ่มสภาพคล่องหนุนธุรกิจให้ขับเคลื่อนได้ รวมทั้งจะเสริมองค์ความรู้ด้านอื่น เช่น เพิ่มประสิทธิภาพทั้งห่วงโซ่ธุรกิจด้วย LEAN Supply Chain ด้วย" นายบุญทักษ์ กล่าว
นายสุพันธุ์  มงคลสุธี  ประธานส.อ.ท. เปิดเผยว่า เพื่อช่วยเหลือทางการเงินให้กับผู้ประกอบการเอสเอ็มอีที่เป็นสมาชิก ส.อ.ท.จึงจับมือเป็นพันธมิตรกับธนาคารทหารไทย เพื่อให้ผู้ประกอบการเข้าถึงแหล่งเงินทุนได้รวดเร็วและง่ายขึ้น ภายใต้เงื่อนไขสิทธิพิเศษสำหรับสมาชิก ส.อ.ท. ซึ่งเป็นอีกหนึ่งทางเลือกของผู้ประกอบการที่จะเลือกใช้บริการแหล่งเงินทุนที่ตรงกับความต้องการของธุรกิจ